text: Motorvejen er ryddet for vand
  28 december 2015 kl. 05.24
  Motorvej E20 ved Taulov er igen farbar. Vejdirektoratet oplyser, at man er færdig med at pumpe vand. 
  Nu behøver man ikke længere en vandcykel for at komme frem på motorvejen ved Taulov. Sydøstjyllands Politi og Vejdirektoratet oplyser mandag morgen, at man er færdig med at pumpe vand fra E20 motorvejen. Det betyder, at man igen kan køre på motorvejen mellem Kolding og Fredericia.
  Motorvejen har ellers været lukket hele søndag på grund af regn og en efterfølgende oversvømmelse. Hele søndag kæmpede beredskabet og brandvæsenet med pumper på motorvejen, og det arbejde har altså nu givet pote.
  Sydøstjyllands Politi opfordrer til, at man kører forsigtigt, da vejbanen fortsat er våd, og vejret er køligt.
  E45 - Taulovmotorvejen er netop nu blevet åbnet i begge retninger. Kør forsigtigt. Fugtige vejbaner og køligt vejr.
  
  Glædelig nyhed fra #E20 #Taulovmotorvejen. Motorvejen er netop genåbnet i begge retninger.
  
  